Hagnaður Sir Drinkalot ehf. , sem rekur vínveitingastaðinn Kalda bar , nam rúmlega 26,6 milljónum króna á síðasta rekstrarári og dróst lítillega saman milli ára . Rekstrarhagnaður nam 33,5 milljónum króna og stóð nánast í stað milli ára . Tekjur af rekstri námu 191,2 milljónum króna og voru 3,5 milljónum lægri en árið 2017 . Eignir félagsins drógust saman um 4 milljónir króna milli ára , nema nú 96 milljónum , en skuldir lækkuðu að sama skapi , úr 63,5 milljónum í 57,6 milljónir króna . Meðal eigna félagsins er 15% hlutur í Bjórböðunum en bókfært verð er 15 milljónir króna . Að meðaltali voru stöðugildi hjá félaginu sex talsins . Annað árið í röð greiða eigendur félagsins sér 25 milljónir króna í arð . Eigendur Sir Drinkalot eru Faxabrekka ehf. og Ég get þetta ekki einn ehf. , hvort með 40% hlut , og George Leite de Olivera Santos .